Ekonomska škola Brčko

**Ekonomska škola Brčko**, državna je obrazovna ustanova u Brčkom. Najstarija je obrazovna ustanova takve vrste u Bosni i Hercegovini. Od 2003. godine, izdaje časopis *Ekonomist*.

## Historija
Krajem 19. st. Brčko se ubrzano razvija, a zahvaljujući razvoju trgovine postaje trgovački, privredni i kulturni centar bosanske Posavine. Za unaprjeđenje trgovine javila se potreba za prikladnom strukovnom naobrazbom. Brčanski trgovci i privrednici pokreću inicijativu za osnivanje trgovačke škole. Postojanje zanimanja na širem području za osnivanjem stručne škole potvrđuje činjenica kako su inicijativu podržale i susjedne mjesne zajednice: Gradačac, Bijeljina, Bosanski Šamac i Orašje. 
 
### Trgovačka škola

U jesen 1883. godine osnovana je prva Trgovačka škola u Brčkom, a istovremeno i prva srednja škola te vrste u Bosni i Hercegovini. Ova škola otvorena je radi osposobljavanja kadrova za vođenje trgovinskih poslova, koji su se u to vrijeme razvijali u Brčkom. Općina je za privremeni smještaj novoosnovane trgovačke škole osigurala prostorije u staroj zgradi općine i odmah počela s pripremama za novu odgovarajuću školsku zgradu.

Općina je Crkvenoj pravoslavnoj općini uputila molbu za dodjelu zemljišta na kojem će se graditi škola. Crkvena općina SPC-a je 1884. godine razmatrala molbu Općine i odlučila darovati traženo zemljište za izgradnju trgovačke škole. Radovi su ubrzo počeli i školska zgrada koja je imala sve potrebne uvjete završena je i otvorena 1885. godine. Škola je imala četiri razreda, a od 1883. do 1919. škola je obrazovala 35 generacija.

Raspored nastavnih predmeta iz godine se u godinu mijenjao, tako da se iz Rasporeda sati iz 1911. godine može uočiti promjena. Uvedena su dva nova predmeta, francuski i mađarski jezik, dok je bošnjački promijenio naziv u srpskohrvatski. Da je sloboda vjeroispovijesti bila jednako zastupljena u Trgovačkoj školi govori i činjenica da su učenici pohađali sljedeće predmete vjeronauka: rimokatolički, pravoslavni, muslimanski, vjeronauk španskih Jevreja (sefarda) i vjeronauk austrougarskih Jevreja (Aškenazi). Za učenike Trgovačke škole u Brčkom bilo je omogućeno i dobivanje stipendija, zemaljske vlade u Sarajevu ili općinskih vlasti u Brčkom.

Kadrovi koji su kroz školu prolazili zaslužni su za brzi razvoj Brčkog u privrednom pogledu u jedno od trgovinsko-privrednih centara Bosne i Hercegovine. Poslije završetka Prvoga svjetskoga rata u Brčkom se provodi reforma školstva, što je školske 1919/20. godine imalo za rezultat zatvaranje Trgovačke škole, umjesto koje je osnovana Niža gimnazija.

Odmah po zatvaranju Trgovačke škole provode se koraci ka otvaranju Trgovačke akademije. Već 1921. godine izdvojena su sredstva za stručnu trgovačku školu. Godine 1922. za trgovačku školu sredstva su osigurana budžetom. Usporedno je vođena prepiska s pokrajinskom upravom za osiguravanje potrebnih dozvola. Tokom 1921. traju aktivnosti na osiguravanju budžetskih sredstava kojima je 1922. odobreno uspostavljanje stručne trgovačke škole. Školske 1923/24. u Brčkom se otvara prvi razred Trgovačke akademije. Nema podataka koliko je učenika bilo upisano tada, ali postoje podaci prema kojima se u školsku 1924/25. godini u I i II razred upisalo ukupno 68 učenika (40 muških i 28 ženskih). Prvi maturantski ispiti održani su 1927. godine. Ispitu je pristupilo 18 kandidata. Početkom školske 1930/31. godine Državna trgovačka akademija u Brčkom premješta se u Banja Luku, da bi od školske 1939/40. godine došlo do njezinog ponovnog otvaranja u Brčkom. Akademija je radila i za vrijeme Drugoga svjetskoga rata, kao i poslije njegova završetka.

### Ekonomska škola
Školske 1950/51. godine Trgovačka akademija mijenja svoj naziv u *Srednju ekonomsku školu Brčko* da bi od školske 1958/59. dobila novi naziv *Ekonomska škola Brčko*. Tih godina stiže školovani nastavni kadar i upisuje se sve veći broj učenika. Zgrada koja je namjenski građena za trgovačku školu, poslije skoro osamdeset godina, postaje tijesna i javlja se potreba za većim prostorom. Škola sa sve više učenika i nastavnika imala je razumijevanje i podršku nadležnih vlasti, te je 1961. godine završena izgradnje nove zgrade u kojoj škola i danas djeluje. Tih se godina radilo na opremanju škole, proširivana je saradnja s ustanovama u okruženju, potpomognuto je osnivanje škole u Bijeljini, Bosanskom Šamcu, a zatim u Gradačcu i Orašju.   

Međutim, školske 1968/69. godine pri školi su otvoreni nova odjeljenja trgovinske i ugostiteljske struke i škola dobiva konačno ime *Ekonomsko-trgovinsko-ugostiteljski školski centar* (ETŠC) u Brčkom. Od tada se u školi obrazuju ekonomisti, trgovci i ugostitelji. Odjeljenje u Srebreniku otvoreno je 1972. godine. Učenici i nastavnici su u tom periodu angažovani u radu izvannastavnih aktivnosti, a svoja dostignuća godinama predstavljaju na mnogobrojnim priredbama učenicima seoskih osnovnih škola i seoskih mjesnih zajednica u Bukviku, Brezovom Polju, Obudovcu.

Organizuju se takmičenja na različitim razinama, česti su posjeti pozorištu, tvornicama, statističkim zavodima. Izleti u okolna mjesta i posjeti kulturnim i historijskim spomenicima širom Jugoslavije organiziraju se često i masovno, kao i radne akcije za mladež. Zapaženi su i nastupi Ekonomske škole na manifestaciji "Mladi graditelji". Osposobljavanjem stručnih kadrova škola je imala veliki značaj za privredu, trgovinu i ugostiteljstvo. Školske 1982/83. godine škola ponovo mijenja svoj naziv u *Centar za usmjereno obrazovanje Boriša Kovačević u Brčkom* i pod tim nazivom radi sve do školske 1991/92. godine.

Početkom rata u Bosni i Hercegovini, već u martu i aprilu, učenici se ispisuju i napuštaju školu. Do ponovnoga početka rada Škole u gradu dolazi ljeta 1993. godine. Školske 1993/1994. godine upisuje se 600 učenika. U narednom razdoblju zajedno rade Ekonomska škola i Gimnazija, do odvajanja Gimnazije 1998. godine. Broj učenika tokom rata nije bio stalan. Također, maočki Bošnjaci su 1993. godine osnovali JU Mješovitu srednju ekonomsku školu. Ona je 1995. godine promijenila sjedište, iz Maoče u Gornji Rahić. U peridou od 1993. do 2000. godine u školi je radilo od 19 do 29 zaposlenih radnika. Na kraju svake školske godine organizovana je maturalna večer. Tek u školskoj 1996/97. godini za učenike su organizovani posjeti u Tuzlu i Sarajevo, a u maju 1997. godine maturantima je organizovan maturalac u Budimpeštu i Balaton.

Također, 1995. godine u ratnoj općini Ravne-Brčko osnovana je Srednja ekonomska škola, a koja je počela s radoim u rujnu iste godine. Sjedište joj je bilo u mjestu Bijela. Poslije dvije godine, škola se seli u obnovljenu osnovnu školu u Dubravama. Škola je radila pod nazivom *Srednja ekonomska škola Ravne-Brčko*, a bila je u sastavu Srednjoškolskog centra iz Orašja, nastavnim planom i programom iz Mostara, iz tadašnje Herceg-Bosne. Kao takva, škola je radila do uspostave Brčkog kao distrikta Bosne i Hercegovine.

Od školske 2001./2002. godine, primjenom novog Zakona o obrazovanju u osnovnim i srednjim školama Brčko distrikta BiH, dolazi do spajanja škola i stvaranja novih nastavnih planova i programa: iz triju srednje škole nastaje jedna srednja škola koja radi pod nazivom *JU Ekonomska škola Brčko*. Te školske godine škola je imala 1.758 učenika raspoređenih u 62 odjela. U školskoj 2016./2017. godini Ekonomsku školu Brčko pohađa 727 učenika raspoređenih u 36 odjeljenja. Škola ima biblioteku, kabinete za informatiku, daktilografiju, praktičnu nastavu i sportsku dvoranu, koja je otvorena u sklopu četvrte godišnjice postojanja Distrikta, 8. marta 2004. godine. Do tada je Ekonomska škola decenijama koristila gradsku dvoranu Partizan. Svečanom otvaranju pored učenika i zaposlenih prisustvovali su mnogi gosti iz političkog i sportskog života. Tokom dana dvoranu koriste učenici, a u večernjim terminima sportski klubovi i rekreativci.

## Poznati učenici

* Mitar Trifunović Učo, narodni heroj
* Jelenka Voćkić, partizanka
* Arif Dervišević, partizan
* Muzafer Dervišević, novinar
* Ivan Jozić, ekonomist
* Stevan Stević, ekonomist
* Edvin Kanka Ćudić, aktivist za ljudska prava
* Nikola Stevanović, ekonomist
* Esad Pitić, ekonomist
* Murat Sinanagić, ekonomist
* Nermina Sinanagić, interpretatorica sevdaha 
* Jelena Petrović Lukić, likovna umjetnica

## Statistika




## Direktori (1980.-)

* Mehmedalija Jakubović (1980. — 1982.)
* Stevo Vuković (1982. — 2002.)
* Mirzeta Arnautović (1993. — 1998.)
* Mato Jurišić (1995. — 2001.)
* Rizo Čivić (1998. — 1998.)
* Elizabeta Dervišević (1998. — 2012.)
* Abdulah Bećirović (2012. — 2013.)
* Radojka Lazarević (2013. — 2016.)
* Zora Pajkanović (2016. — trenutno)

## Reference

;Bilješke i literatura
* JU Ekonomska škola Brčko : 2018/2019. : monografija, *Ekonomska škola Brčko* 2019.

## Vanjske veze
* Ekonomska škola Brčko , službeno mrežno mjesto